રાવજીના સર્જન વિશે ગુજરાતી વિવેચનક્ષેત્ર અનેકાનેક વિવેચકોએ છૂટાં-છવાયાં વિધાનો, પ્રતિપાદનો અને નિદર્શનોનાં ટાંચણો આપ્યાં છે. તેમાં ક્યાંક અત્યુકિતભર્યા તારણોમાં રાવજીની સર્જનાત્મકતાને ગેરસમજપૂર્વક મૂલવવાના પ્રયત્નો થયા છે. તો ક્યાંક અલ્પોક્તિઓ દ્વારા રાવજીને ઊણો ચીતરવાના પ્રયાસો પણ થયા છે. ગુજરાતી વિવેચનમાં આવા એક બલિષ્ઠ સર્જક વિશે એકસાથે, સાંગોપાંગ, સર્વતોમુખી-તલસ્પર્શી અભ્યાસ આપણને સાંપડતો નથી. તેથી અહીં રાવજીની સર્જકતાનું તટસ્થતાપૂર્વક સમુચિત વિવચેના કરવાનો તથા ગુજરાતી સાહિત્યાકાશમાં તેના યોગ્ય સ્થાન નકકી કરવાનો પણ ઉપક્રમ રખાયો છે.